section_heading: Povijest
paragraph_text: Utvrda, gdje je bilo kapetanovo sjedište i koja je služila samo za vojnu i administrativnu upravu, a ne i za stanovanje kapetanove obitelji, počela se sredinom 18. stoljeća preuređivati. Prema izvješću iz razdoblja između 1718. i 1739. godine, gradačačka utvrda je prilično čvrsto zidana i okružena kanalom. Osigurana je trima bitnicama s 15 teških topova. U utvrdi se nalazio kapetan koji je zapovijedao i utvrđenim gradovima Srebrenikom i Sokolom. Utvrda i čitav stari grad počeli su se preuređivati 1765. godine u vrijeme Mehmed‐kapetana Gradaščevića. Taj posao je nastavljen za Osman-kapetana Gradaščevića 1808. i Murat-kapetana Gradaščevića 1818./1819. godine, a završena je podizanjem Bijele kule 1824. godine. Nije u potpunosti sigurno da je Husein-kapetan Gradaščević podigao Bijelu kulu, ali se najčešće ta kula naziva Bijela kula Husein-kapetana Gradaščevića.